Ympäristölaskenta suoraan Agrineuvoksesta – uusi Biocoden integraatio nopeuttaa viljelijän vastuullisuustyötä

Ensimmäistä kertaa Suomessa on syntynyt ratkaisu, joka automatisoi tilakohtaisen ympäristölaskennan – myös Suonentiedon Agrineuvoksesta. Biocoden ratkaisu integroituu Agrineuvokseen, joka hyödyntää suoraan viljelysuunnitteluohjelmista löytyvää dataa ja laskee tilan hiilijalanjäljen automaattisesti.

Integraatio tulee käyttöön Agrineuvoksen seuraavan julkaisun yhteydessä, mahdollistaen viljelijälle nopean, luotettavan ja kattavan hiilijalanjälkilaskennan. Kerromme tulevan Agrineuvoksen julkaisun yhteydessä ominaisuudesta tarkemmin.

“Viljelijät ovat jo tottuneet tarkkaan tilanhallintaan. Nyt sama tarkkuus ja reaaliaikaisuus tuodaan myös ilmasto- ja ympäristötavoitteiden seurantaan,” kertoo Suonentiedon toimitusjohtaja Pentti Korkiatupa.

Käytännön hyötyjä viljelijälle

Perinteisesti ympäristövaikutusten tilakohtainen laskentatyö on vaatinut useiden tuntien työn, kun tietoja on kerätty ja syötetty manuaalisesti eri palveluihin. Uusi ratkaisu hyödyntää Agrineuvokseen tallennettuja tietoja – kuten lohkojen viljelyhistoriaa, lannoitustietoja, polttoaineen käyttöä ja kalkitusta – ja kokoaa ne suoraan laskentaan. Tämä tarkoittaa, että viljelijän ei enää tarvitse täyttää samoja tietoja käsin useisiin eri palveluihin. Näin viljelijä säästää aikaa ja saa samalla luotettavaa tietoa tilansa ympäristövaikutuksista.

Laskennan automatisointi helpottaa myös tuleviin vaatimuksiin vastaamista, kun esimerkiksi EU:n viljelijätuet, vihreät rahoitustuotteet ja SBTi FLAG -päästövähennystavoitteet edellyttävät tarkempaa ja luotettavampaa tilakohtaista tietoa.

Luotettavaa ja läpinäkyvää tietoa

Ratkaisun kehityksessä on huomioitu viljelijän omistajuus ja tietosuoja. Viljelijä omistaa jatkossakin oman tietonsa ja itse päättää, mihin dataa käytetään ja kenelle laskentatulokset jaetaan. Läpinäkyvyys on tärkeää, koska ympäristövaikutusten arviointia kysytään yhä useammin esimerkiksi rahoitusneuvotteluissa, sertifikaattihakemuksissa ja sopimustuotannossa.

Ensivaiheessa integraatiossa hyödynnetään Biocoden omaa, tieteeseen pohjautuvaa maatalouden ja elintarvikealan laskentamallia. Jatkossa tavoitteena on laajentaa automaattista tiedonkeruuta myös kansallisiin laskentamalleihin, kuten Luke LCA:han, joka on kansalliseen ohjeistukseen perustuva ja myös Biocoden digitalisoima.

Iso askel suomalaiselle maataloudelle

Suomessa tilakohtainen päästölaskenta on tähän asti ollut hajanaista ja manuaalista. Nyt Agrineuvokseen toteutettu integraatio vie kehitystä merkittävästi eteenpäin ja tuo viljelijöille käytännön työkalun vastuullisuustyön tueksi.